SA’ners bestuur al slegter – studieFoto bloot ter illustrasie. (Foto: Dan Gold/Unsplash) Die landwye inperking is dalk een van die grootste faktore as dit kom by motoriste se slegte bestuursgewoontes en die verontagsaming van padreëls in Suid-Afrika. Dialdirect het die bestuursgewoontes van duisende motoriste vanaf 2019 tot vanjaar vergelyk en bevind dat die persentasie mense wat tydens die streng inperkingstydperk bo die spoedgrens gery het, byna verdubbel het sedert 2019. Die meeste van dié oortreders is mans. Volgens Anneli Retief, hoof van Dialdirect, is hierdie behoefte aan spoed moontlik te wyte aan die feit dat daar minder motors op die pad was tydens die inperking, wat diegene agter die stuur vrye teuels gegee het om hul voet neer te sit. “Motoriste is 80% meer geneig om in ŉ ongeluk betrokke te wees as die spoedgrens verontagsaam word,” sê sy. Tydens die inperking is die alombekende gevare van die gebruik van ŉ selfoon terwyl jy bestuur klaarblyklik ook geïgnoreer. Retief sê motoriste het twee keer meer gereeld hul toestelle gebruik terwyl hul bestuur as voor die inperking. Dit kan moontlik toegeskryf word aan die toename in aanlyn vergaderings gedurende hierdie tyd. Motoriste onder die ouderdom van 30 jaar is ook ongeveer twee keer meer geneig om hul fone te gebruik as diegene ouer as 30 jaar. “Ongeag motoriste se ouderdom, dui die data daarop dat diegene wat hul fone gebruik en bestuur se kanse om in ŉ ongeluk betrokke te wees, dubbel soveel is as die motoriste wat nie hul fone gebruik nie.” Ingevolge die verslag het die streng aandklokreël ook geen impak op motoriste se geneigdheid om in die aand te bestuur, gehad nie. “Hierdie tendens is kommerwekkend omdat die kanse vir ŉ noodlottige ongeluk met 60% in die aand verhoog,” sê Retief. Dit lyk egter nou asof al hoe minder mense op die pad gaan wees weens die voortslepende uitwerking van die pandemie en die vermoë om van ŉ afstand te werk en leer. “Desnieteenstaande is dit belangrik dat motoriste bewus is van die gevare wat hul bestuursgewoontes vir hulself en diegene om hulle inhou, veral omdat die Suid-Afrikaanse paaie van die gevaarlikste ter wêreld is.”